Komission kahdeskymmenesneljäs vuosikertomus Euroopan parlamentille polkumyynnin ja tukien vastaisista yhteisön toimista ja suojatoimenpiteistä (2005) {SEK(2007) 440} /* KOM/2007/0171 lopull. */





[pic] | EUROOPAN YHTEISÖJEN KOMISSIO | Bryssel 10.4.2007 KOM(2007) 171 lopullinen KOMISSION KAHDESKYMMENESNELJÄS VUOSIKERTOMUS EUROOPAN PARLAMENTILLE polkumyynnin ja tukien vastaisista yhteisön toimista ja suojatoimenpiteistä (2005) {SEK(2007) 440} Johdanto Tämä vuoden 2005 kertomus annetaan Euroopan parlamentille sen polkumyynnin vastaisista yhteisön toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta. Tässä lyhyessä kertomuksessa esitetään yleiskatsaus vuoden 2005 merkittävimpiin tapahtumiin, ja sen tukena on entisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus myös noudattaa valmisteluasiakirjan rakennetta otsikointia myöten, mikä helpottaa yksityiskohtaisempien tietojen etsimistä. Käsillä oleva kertomus ja koko valmisteluasiakirja ovat julkisesti saatavilla osoitteessa http://europa.eu.int/comm/trade/issues/respectrules/anti_dumping/legis/index_en.htm. Kertomusta olisi tarkasteltava EU:n kauppapolitiikan tarjoamaa yleistä taustaa vasten. Sitä käsitellään hiljattain annetussa komission tiedonannossa Globaali Eurooppa.[1] Asiaan liittyvässä ns. vihreässä kirjassa, jonka komissio hyväksyi joulukuussa 2006, kehotetaan yleiseen pohdintaan siitä, miten EU voi parhaiten käyttää kaupan suojakeinoja työllisyyden ja kasvun turvaamiseksi muuttuvassa maailmanlaajuisessa taloudessa. Pohdinnan tulokset otetaan huomioon tulevissa kertomuksissa. 1. YLEISKATSAUS LAINSÄÄDÄNTÖÖN Polkumyyntiä, tukia ja suojatoimenpiteitä koskevat tutkimukset suoritetaan neuvoston perusasetusten mukaisesti. Valmisteluasiakirjassa on katsaus voimassa olevaan lainsäädäntöön. Polkumyynnin ja tukien vastaisista säädöksistä käytetään jatkossa nimitystä ”perusasetus” tai ”perusasetukset”. 1.1. Yhteisön lainsäädäntöön vuonna 2005 tehdyt muutokset Koska Ukraina oli huomattavasti edistynyt markkinatalousolosuhteiden luomisessa, neuvosto hyväksyi komission ehdotuksen, jonka mukaan Ukrainaa olisi pidettävä polkumyyntiä koskevissa tutkimuksissa täysimittaisena markkinataloutena. Ukrainalaisten viejien ja tuottajien osalta normaaliarvo voidaan näin ollen määrittää hintojen ja kustannusten pohjalta. Asetus (EY) N:o 2117/2005 tuli voimaan 30. joulukuuta 2005. 2. LAAJENTUMINEN EU:n laajennuttua toukokuussa 2004 komissio jatkoi vuonna 2005 työtään, jotta uusien jäsenvaltioiden hallintoviranomaiset voisivat jouhevasti liittyä mukaan toimintaan kaupan suojelun alalla. Säännöllisen tietojenvaihdon lisäksi tähän sisältyi erityiskoulutusta sekä tilannekatsausseminaareja. Vuonna 2005 komissio myös saattoi päätökseen niiden erityisten siirtymätoimenpiteiden seurannan ja soveltamisen, jotka toteutettiin sitoumuksina neljässä tapauksessa, jotta voitaisiin välttää EU:n uusien jäsenvaltioiden käyttäjiin ja kuluttajiin kohdistuvat taloudelliset vaikeudet tai sokit vuoden 2004 laajentumisen jälkeen. Kyseessä olivat ammoniumnitraatin tuonti Venäjältä ja Ukrainasta, sähköteknisestä teräksestä valmistettujen suuntaisrakeisten levyvalmisteiden tuonti Venäjältä ja piikarbidin tuonti Ukrainasta. Vuoden 2004 laajentumisesta saatujen myönteisten kokemusten pohjalta kauppapolitiikan pääosasto laati toimintaohjelman, jolla valmistaudutaan Bulgarian ja Romanian liittymiseen kaupan suojakeinojen alalla. 3. MAANLAAJUINEN MARKKINATALOUSASEMA Perusteet, joita sovelletaan maanlaajuisesti sen määrittämiseen, voidaanko tiettyä maata pitää polkumyynnin vastaisen tutkimuksen yhteydessä täysimittaisena markkinataloutena, pohjautuvat pääpiirteittäin niihin perusasetuksen 2 artiklan 7 kohdassa vahvistettuihin perusteisiin, joita sovelletaan markkinatalouteen siirtyvissä maissa sijaitseviin yksittäisiin yrityksiin. Asiassa edistyttiin huomattavasti vuoden 2005 aikana: Ukrainalta maaliskuussa 2002 saatua pyyntöä arvioitiin ja komissio päätti ehdottaa markkinatalousaseman myöntämistä Ukrainalle, sillä kaikki kriteerit täyttyivät (ks. kohta 1.1). Kiinan kansantasavallan pyyntö saatiin syyskuussa 2003, ja komissio teki alustavan arvioinnin kesäkuussa 2004. Arvioinnin pohjalta perustettiin kahdenvälinen työryhmä tarkastelemaan mahdollista edistymistä. EU:n ja Kiinan huippukokouksessa syyskuussa 2005 työryhmän tasoa nostettiin, sillä kumpikin osapuoli oli samaa mieltä siitä, että olisi käynnistettävä korkean tason dialogi avoimien kysymysten käsittelemiseksi, jotta markkinatalousasemaan liittyvissä kysymyksissä voitaisiin edistyä. Vietnam, Mongolia ja Armenia toimittivat vuonna 2005 lisätietoja markkinatalousasemaa koskevien omien pyyntöjensä täydennykseksi. Komissio tarkasteli sille toimitettuja tuoreita tietoja ja esitti niiden pohjalta kysymyksiä seikoista, joita vastauksissa ei ollut riittävästi käsitelty. Lisäksi komissio tutki ulkoisia lähteitä kaikkien näiden kolmen maan osalta. Se myös pyysi lisätietoja Kazakstanilta. Kaikille parhaillaan tarkasteltavana oleville maille myönnetään maanlaajuinen markkinatalousasema, kunhan vielä avoimet kysymykset on ratkaistu. 4. TIEDOTUS- JA VIESTINTÄTOIMET / KAHDENVÄLINEN YHTEYDENPITO Joulukuussa 2004 perustettu pk-yrityksille tarkoitettu kaupan suojakeinojen yhteyspiste jatkoi toimintaansa ja käsitteli pk-yrityksille ominaisia kaupan suojakeinoihin liittyviä kysymyksiä ja ongelmia. Komissio oli järjestäjänä tai osanottajana 10:ssä talouselämän toimijoille ja yhteisön ulkopuolisten maiden viranomaisille suunnatussa tiedotusseminaarissa. Joulukuussa 2005 komissio sai tulokset sen käyttämien kaupan suojakeinojen arviointitutkimuksesta (http://ec.europa.eu/trade/issues/respectrules/anti_dumping/legis/index_en.htm). Arviointi perustui kyselytutkimukseen, jossa kuultiin sidosryhmiä, kuten jäsenvaltioita, yhteisön toimialoja, viejiä, tuojia ja jatkokäyttäjiä. Arvioijat antoivat myönteisen lausunnon siitä yleisestä toimintatavasta, jota yhteisö käyttää kaupan suojakeinoja koskevissa tutkimuksissa. Arvioinnissa vahvistetaan, että EY:n järjestelmä on luonteeltaan tasapainoinen ja että siinä sovelletaan korkeatasoisia normeja. Arvioinnissa myös ehdotetaan pohdintaa tietyistä erityiskysymyksistä ja annetaan joitakin kiinnostavia parannusehdotuksia. Mainitut ehdotukset voisivat osaltaan parantaa nykyjärjestelmän tiettyjä piirteitä, erityisesti osapuolten oikeuksia ja avoimuutta. 5. YLEISKATSAUS POLKUMYYNNIN JA TUKIEN VASTAISIIN SEKÄ SUOJATOIMENPITEITÄ KOSKEVIIN TUTKIMUKSIIN JA TOIMENPITEISIIN 5.1. Yleistä Vuoden 2005 lopussa yhteisössä oli voimassa 135 polkumyyntitoimenpidettä (ks. liite O) ja 12 tukien vastaista toimenpidettä (ks. liite P). Polkumyynnin ja tukien vastaiset toimenpiteet koskivat vuonna 2005 vain 0,45:tä prosenttia kokonaistuonnista yhteisöön. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden viereen on merkitty viitteet valmisteluasiakirjan liitteisiin. 5.2. Uudet tutkimukset (ks. liitteet A–E ja N) Vuonna 2005 pantiin vireille 26 tutkimusta.[2] Väliaikaiset tullit otettiin käyttöön 15 menettelyssä. Yhdeksässätoista tapauksessa päädyttiin asettamaan lopullisia tulleja. Kymmenen menettelyä päätettiin ilman toimenpiteiden käyttöönottoa. Yhteensä 27 toimenpiteen, joista 7 oli tasoitustoimenpiteitä, voimassaolon annettiin päättyä automaattisesti niiden viisivuotisen soveltamisajan päätyttyä. 5.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Tarkastelujen osuus kaikista vireille pannuista tutkimuksista oli yli 64 prosenttia. Tilastotiedot vuosilta 2001–2005 esitetään valmisteluasiakirjan taulukossa 2. 5.3.1. Toimenpiteiden voimassaolon päättymistä koskevat tarkastelut (ks. liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöön ottamisen jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2005 pantiin vireille 23 toimenpiteiden voimassaolon päättymistä koskevaa tarkastelua, joista 7:ssä päädyttiin siihen, että tullien voimassaoloaikaa oli jatkettava viidellä vuodella. On huomattava, että maaliskuun 20. päivän 2004 jälkeen vireille pantujen tarkastelujen määräaika lähenee loppuaan, sillä päätökset olisi tehtävä 12 kuukauden kuluessa ja viimeistään 15 kuukauden kuluttua vireillepanopäivästä. 5.3.2. Välivaiheen tarkastelut (ks. liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2005 pantiin vireille yhteensä 22 välivaiheen tarkastelua. Tarkastelu päättyi 18 tapauksessa tullin vahvistamiseen tai muuttamiseen ja 3 tutkimusta päätettiin, jolloin myös toimenpiteet päättyivät. 5.3.3. Muut välivaiheen tarkastelut (ks. liite H) Vuonna 2005 saatettiin päätökseen useita muita tarkasteluja, jotka eivät kuulu perusasetusten 11 artiklan 3 kohdan tai 19 artiklan soveltamisalaan tai joiden vireillepanosta ei julkaistu ilmoitusta virallisessa lehdessä. Ne koskevat mm. sitoumusten hyväksymistä, oma-aloitteista peruuttamista tai rikkomista, tuotekuvauksen selkeyttämistä jne. 5.3.4. Uuden viejän tarkastelut (ks. liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin yhteisöön tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2005 pantiin vireille 5 uuden viejän tarkastelua (joista 2 oli nopeutettua tarkastelua). Neljä tutkimusta, joista yksi oli nopeutettu tarkastelu, saatiin päätökseen. Yhdessä tutkimuksessa päädyttiin säilyttämään tullin alkuperäinen taso. 5.3.5. Absorptiotutkimukset (ks. liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen yhteisöön tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus” sen selvittämiseksi, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2005 aloitettiin yksi absorptiotutkimus ja saatiin yksi päätökseen ilman tullin korottamista. 5.3.6. Kiertämistä koskevat tutkimukset (ks. liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2005 aloitettiin kolme uutta tutkimusta ja yksi päättyi tullin soveltamisalan laajentamiseen. 5.4. Suojatoimenpidetutkimukset (ks. liite L) Vuonna 2005 pantiin vireille kaksi suojatoimenpidetutkimusta, joista toinen koski tekstiilituotteita ja toinen jäädytettyjä mansikoita. Tekstiilituotteita koskenut tutkimus saatiin päätökseen myöhemmin samana vuonna. Viljellyn lohen osalta otettiin käyttöön lopulliset suojatoimenpiteet, jotka kumottiin myöhemmin. Vuoden 2005 lopussa oli edelleen voimassa enää yksi suojatoimenpide, joka koskee tiettyjen sitrushedelmien tuontia. 6. POLKUMYYNNIN JA TUKIEN VASTAISTEN TOIMENPITEIDEN SOVELTAMINEN 6.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen, 2) kauppavirtojen ja markkinoiden muutosten seuraamiseen, 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan soveltamisen alalla ennakoivammin pelkän reagoimisen sijaan. 6.2. Sitoumusten valvonta (ks. liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2005 alussa voimassa oli 47 yritykseltä hyväksytyt sitoumukset. Vuonna 2005 sitoumukset muuttuivat seuraavasti: 16 yrityksen sitoumusten voimassaolo lakkasi ja 9 sitoumustarjousta hyväksyttiin. Vuoden 2005 lopussa voimassa oli näin ollen yhteensä 40 sitoumusta. 7. PALAUTUKSET (KS. LIITE T) Perusasetuksen 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali, jonka perusteella tullit maksettiin, on poistettu tai sitä on alennettu voimassa olevaa tullia alemmalle tasolle. Vuonna 2005 jätettiin 12 uutta palautushakemusta. Neljä palautushakemusta hylättiin neljä ja yksi peruutettiin. Ensimmäistä kertaa jätettiin hakemuksia, jotka koskivat tasoitustullien palautusta. 8. MUUTOKSENHAKU: EUROOPAN YHTEISÖJEN TUOMIOISTUIMEN JA ENSIMMÄISEN OIKEUSASTEEN TUOMIOISTUIMEN TUOMIOT Ensimmäisen oikeusasteen tuomioistuin antoi vuonna 2005 viisi polkumyyntiin tai tukiin liittyvää tuomiota ja Euroopan yhteisöjen tuomioistuin yhden. Ensimmäisen asteen tuomioistuin vahvisti kolmessa viidestä tuomiostaan ns. Eurocoton-asiassa annetun tuomion (ks. 22. vuosikertomus Euroopan parlamentille) ja kumosi perustelujen puutteellisuuden vuoksi neuvoston päätöksen, jonka mukaan komission ehdottamia lopullisia polkumyyntitoimenpiteitä ei otettu käyttöön. Sitä ettei jäsenvaltioiden yksinkertainen enemmistö tukenut toimenpiteiden käyttöönottoa ei pidetä riittävänä perusteena, vaan ehdotettujen toimenpiteiden hylkääminen olisi aina perusteltava perusasetuksen säännöksillä. Muissa kahdessa tapauksessa kantajat peruuttivat hakemuksensa. Valmisteluasiakirjassa esitetään tarkempi tiivistelmä tuomioista. Vuonna 2005 pantiin vireille kuusi uutta asiaa, joista viisi oli ensimmäisen oikeusasteen tuomioistuimessa nostettuja kanteita ja yksi Euroopan yhteisöjen tuomioistuimelle jätetty valitus. Valmisteluasiakirjan liitteessä S esitetään luettelo vuoden 2005 lopussa ensimmäisen oikeusasteen tuomioistuimessa tai yhteisöjen tuomioistuimessa edelleen vireillä olleista polkumyyntiin tai tukiin liittyvistä tapauksista. 9. TOIMINTA MAAILMAN KAUPPAJÄRJESTÖSSÄ (WTO) 9.1. Polkumyynnin ja tukien vastaisia toimenpiteitä ja suojatoimenpiteitä koskevat riitojenratkaisumenettelyt WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä. Vuonna 2005 saatiin päätökseen yksi riitojenratkaisumenettely, ja siinä pitkälti vahvistettiin yhteisön kanta. Kyseessä oli Korean tasavallasta peräisin olevia DRAM-muisteja koskeva tukien vastainen tapaus. Tarkempia tietoja näistä tarkasteluista esitetään tämän kertomuksen liitteenä olevassa valmisteluasiakirjassa. 9.2. Muut WTO-toimet Dohan kehitysohjelman puitteissa käytävät neuvottelut tiivistyivät ja syventyivät vuonna 2005, kun keskusteltiin ehdotuksista, joihin sisältyi mahdollisiin muutoksiin liittyviä konkreettisia lakitekstejä. Täysistuntojen lisäksi yhteisö osallistui aktiivisesti kahden- ja monenvälisiin kokouksiin, joissa pyrittiin keskustelemaan esitetyistä ehdotuksista yksityiskohtaisemmin WTO:n muiden jäsenten kanssa. Yhteisö on tässä yhteydessä edelleen sitoutunut avoimuutta ja soveltamista koskevien sääntöjen tiukentamiseen, tarkasteluja koskeviin tiukempiin sääntöihin, alhaisemman tullin soveltamista koskevaan pakolliseen sääntöön[3] ja yleisen edun tarkasteluun sekä tutkimuksiin osallistuvien osapuolten kustannusten vähentämiseen, ja se on näiltä osin puolustanut useita ehdotuksia. Lisäksi yhteisö on ollut yksi aktiivisimmista jäsenistä kyselylomakkeita ja tarkastamisen suuntaviivoja käsittelevässä työryhmässä, joka perustettiin yhteisön aloitteesta. Kalastustukien osalta yhteisön esittämissä ehdotuksissa kuvastuva ”keskitien” kanta on kerännyt tukea yhtä useammilta mailta. Yhteisö on myös kannattanut voimakasta soveltamis- ja avoimuusmekanismia, jolla varmistettaisiin, että kaikki mahdollisesti hyväksyttävät uudet periaatteet myös pannaan täytäntöön. Teollisuuden tukien osalta keskusteluissa on asteittain keskitytty rajattuun määrään sisältökysymyksiä. Menettelyn osalta yhteisö on tukenut sääntöjen parantamista tukien vastaisissa tutkimuksissa. Samanaikaisesti jatkui myös polkumyyntiä, tukia ja tasoitustoimenpiteitä käsittelevien komiteoiden tavanomainen työ. Joulukuussa 2005 ministerit sopivat Hongkongissa, että neuvotteluprosessia tiivistetään ja nopeutetaan yksityiskohtaisten kirjallisten ehdotusten pohjalta ja että ehdotusten tarkastelu saatetaan päätökseen mahdollisimman pian. Lisäksi ministerit antoivat sääntöjä käsittelevän ryhmän puheenjohtajalle tehtäväksi valmistella koonnetut tekstit, jotka muodostavat perustan neuvottelujen loppuvaiheelle. 10. PÄÄTELMÄT Vuosi 2005 oli uuden, laajennetun komission ensimmäinen täysi toimintavuosi. Kaupan suojatoimien suhteen vuosi oli keskimääräinen, kun mittapuuna on vireille pantujen uusien tapausten ja käyttöön otettujen toimenpiteiden määrä. Sellaisten toimenpiteiden määrä, joiden voimassaolo päättyi kyseisen vuoden aikana, kasvoi kuitenkin huomattavasti, ja voimassa olevien toimenpiteiden määrä supistui 147:ään, kun se vuonna 2004 oli 156. Tämä kuvastaa sitä, että maailmantalouden suhdannekierto oli nyt eri vaiheessa kuin 1990-luvun lopussa. Vuoden aikana tapahtui paljon: sitä leimasivat esimerkiksi valmistautuminen EU:n seuraavaan laajentumiseen vuonna 2007 sekä tekstiilituotteita ja lohta koskevat suojatoimenpidetapaukset. Kertomus osoittaa, että EY käyttää kaupan suojakeinoja maltillisesti ja pyrkii edelleen varmistamaan, että tutkimukset tehdään perusteellisesti ja ammattitaitoisesti. Yhteisö on kuitenkin perustelluissa tapauksissa valmis suhtautumaan epäterveisiin kauppatapoihin tiukasti. Tavoitteena on yhtä aikaa toiminnan avoimuus ja kaupan suojavälineiden tiukka soveltaminen, mikä kuvastaa oikeudellisiin puitteisiin vuosina 2004 ja 2005 tehtyjä muutoksia. Komissio jatkaa tällä peruslinjalla myös tulevaisuudessa. [1] Ks. http://ec.europa.eu/trade/issues/sectoral/competitiveness/global_europe_en.htm. [2] Valmisteluasiakirjan taulukossa 1 esitetään tilastotietoja vuosina 2001–2005 perusasetusten 5 ja 10 artiklan mukaisesti vireille pannuista uusista tutkimuksista. [3] Alhaisemman tullin sääntö edellyttää, että yhteisön käyttöön ottamat tullit ovat polkumyynti- tai tukimarginaalia alhaisempia, jos alhaisempi tulli riittää korjaamaan yhteisön tuotannonalalle koituneen vahingon.